"Kui esimesel tiitlivõistlusel jäin finaalis viimaseks 12-ndaks, siis tahaks paremat kohta!" sõnas ta nüüd intervjuus ERR-ile. "Kuna nüüd on kogemusi kamaluga tagataskus, siis tahaks neid paremaks resultaadiks kasutada, seda võistlust nautida ja võtta mõnus lõppakord."

Teisipäevases kvalifikatsioonis on normiks 64 meetrit. "Ega ta lihtne kindlasti ei ole. 64 meetrit kvalifikatsiooninorm... samas ma arvan, et 62.40 on see tulemus, mis võiks anda koha lõppvõistlusel. Ma loodan, et see on igal juhul homme hommikul olemas."

Medalitulemusi on raske ennustada. "Kuna ilmaennustus näitab päris kõrgeid temperatuurikraade - 35-37 - igal juhul mängib see suurte meeste puhul rolli ja võib pitseri tulemustele vajutada. Selles mõttes on päris keeruline prognoosida."

"Aga kui pokkeriterminit kasutada, siis 65 võiks olla medalitõmme," usub Kanter. "Sõltub juba sellest, kuidas teised vastavad. Aga sellega on võimalik medalimängu mingi omapoolne käik anda."